གནད་དོན་འདིའི་ཐོག་ཕྱི་དྲིལ་དྲུང་ཆེ་དྭགས་པོ་བསོད་ནམས་ནོར་བུས་སུད་སི་གྲོང་ཁྱེར་ཇི་ནི་ཝ་ནས་བར་ལམ་ནས་ང་ཚོས་རྒྱལ་སྤྱིའི་སྡིངས་ཆའི་ཐོག་རྒྱ་ནག་གི་སྟོབས་ཤུགས་ཇེ་ཆེར་འགྲོ་བཞིན་ཡོད་ཀྱང་རྒྱ་ནག་གི་མངའ་ཁོངས་སུ་ཡོད་པའི་ས་ཁུལ་ཁག་གི་ནང་དུ་འགྲོ་བ་མིའི་ཐོབ་ཐང་གི་གནས་སྟངས་ཇེ་ཞེན་ཇེ་སྡུག་ཏུ་འགྲོ་བཞིན་པ་མ་ཟད།གནས་སྟངས་དེ་དག་ཇེ་བཟང་དུ་གཏོང་ཐབས་སུ་འབད་བརྩོན་བྱེད་ཀྱི་མེད་པ་གསལ་རྟོགས་བྱུང་ཡོད།དེར་བརྟེན་དུས་བཀག་བསྐྱར་ཞིབ་འདི་ལྟ་བུ་བརྒྱུད་རྒྱལ་ཚོགས་ཀྱི་ཚོགས་མི་རྣམ་པས་རྒྱ་ནག་གཞུང་ལ་རྒྱལ་སྤྱིའི་ཁྲིམས་ལུགས་ལྟར་འགྲོ་བ་མིའི་ཐོབ་ཐང་སྲུང་སྐྱོབ་བྱེད་མིན་རྩད་ཞིབ་ཐུབ་རྒྱུ་དང་།དེ་ལ་བརྟེན་ནས་ས་ཁུལ་དེ་དག་གི་འགྲོ་བ་མིའི་ཐོབ་ཐང་སྲུང་སྐྱོབ་ལ་ཕན་འབྲས་ཡོང་ཐུབ་ཅེས་གསུངས་ཡོད་པ་བོད་མིའི་སྒྲིག་འཛུགས་ཀྱི་དྲ་གནས་སུ་སྤེལ་འདུག་པ་དང་།དེ་བཞིན་དྲིལ་བསྒྲགས་དྲུང་ཆེ་ཚད་མཉམ་ཤར་གླིང་བསྟན་འཛིན་ཟླ་སྒྲོན་གྱིས་དུས་བཀག་བསྐྱར་ཞིབ་ལེགས་པར་གྲུབ་པ་རེད།ད་ཆ་ང་ཚོས་མུ་མཐུད་འབད་བརྩོན་བྱས་པ་བརྒྱུད།དུས་བཀག་བསྐྱར་ཞིབ་སྐབས་རྒྱ་ནག་གཞུང་ལ་བཏོན་པའི་བསམ་འཆར་དེ་དག་རྒྱ་ནག་གཞུང་གིས་ལག་བསྟར་བྱེད་དགོས་པ་ཞིག་བཟོ་ཐུབ་པ་བྱ་རྒྱུ་དང་།བོད་ནང་དམིགས་བསལ་རྟོག་ཞིབ་མི་སྣ་འགྲོ་འཇུག་དགོས་པ།རྒྱ་ནག་གཞུང་གིས་འགྲོ་བ་མིའི་ཐོབ་ཐང་ལ་རྩིས་མེད་རྡོག་རོལ་བཏང་དང་གཏོང་བཞིན་པའི་གནད་དོན་ཐོག་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ནང་གོ་བསྡུར་སྦྱང་བཤད་ཤུགས་ཆེ་རུ་གཏང་བ་བརྒྱུད་རྒྱ་ནག་གཞུང་གིས་རྒྱལ་སྤྱིའི་ཁྲིམས་ལུགས་ལྟར་བོད་མིའི་འགྲོ་བ་མིའི་ཐོབ་ཐང་སྲུང་སྐྱོབ་ལ་འགན་ཁུར་ཡོད་པ་ཞིག་བཟོ་རྒྱུའི་ཆེད་འབད་བརྩོན་བྱ་རྒྱུ་ཡིན་ཞེས་གསུངས་ཡོད་འདུག།